section_heading: Načelo djelovanja nemirnice
paragraph_text: Nemirnica je mehanički titrajni sustav jer se sastoji od spremnika potencijalne energije – spiralne opruge i spremnika kinetičke energije – zamašnjaka. Zamašnjak je učvršćen na osovinu, a spiralna opruga je unutarnjim krajem vezana za zamašnjak (ili osovinu), a vanjskime za kućište mehanizma u koje je ugrađena nemirnica. Zakretanjem osovine započinje vrtnja zamašnjaka, a istodobno se navija spiralna opruga. Navijena se spiralna opruga vraća u početno stanje i zakreće zamašnjak u suprotnome smjeru. Rezultat uzajamna djelovanja zamašnjaka i spiralne opruge jest titranje (njihanje) nemirnice oko ravnotežnoga položaja. Perioda je titranja stalna.